DA Den Europæiske Unions Tidende CE 88/614

(2004/C 88 E/0634)

SKRIFTLIG FORESPØRGSEL E-1690/03

af Anders Wijkman (PPE-DE) til Kommissionen

(21. maj 2003)

Om: Bushmeat

Kommissionen er i færd med at udarbejde en miljøhåndbog til udviklings- og samarbejdsprojekter med titlen »Integrating environment concerns into development and economic cooperation« (Integration af miljøhensyn i udviklingssamarbejde og økonomisk samarbejde). EU har forpligtet sig til at integrere miljøhensyn i andre politikker, en utrolig væsentlig proces.

For øjeblikket er bushmeat ikke indbefattet i håndbogen, selv om bushmeat er snævert forbundet med skov- og fattigdomsproblemer. Udviklings- og samarbejdsprojekter kan få væsentlig indvirkning på krybskytteri og de illegale handelskanaler.

Er Kommissionen villig til at behandle spørgsmålet om bushmeat i håndbogen?

Svar afgivet på Kommissionens vegne af Poul Nielson

(25. juli 2003)

Spørgsmålet om bushmeat (kød af afrikansk vildt) er meget vigtigt. Beregninger viser, at op mod 150 millioner fattige mennesker (en ottendedel af verdens fattigste) betragter vilde dyr som et vigtigt levebrød (i stigende grad med udvikling af turismen). Hvis antallet af vilde dyr falder, kan de fattige nok tilpasse sig, men ofte forringes deres levebrød på grund af lavere indtægter, ringe mulighed for differentiering og større sårbarhed.

Da fattigdomsbekæmpelse er det overordnede mål med Kommissionens udviklingssamarbejdspolitik, vil den i højere grad integrere spørgsmålet om bushmeat.

Dette foreslås gjort på tre måder:

— Miljøhåndbogen for udviklings- og samarbejdsprojekter, »Integrating environment concerns into development and economic cooperation« (integration af miljøhensyn i udviklingssamarbejde og økonomisk samarbejde), revideres i slutningen af 2003 — starten af 2004 og vil herefter også behandle spørgsmål om bushmeat.

— Vurderinger af indvirkningen på miljøet og strategiske miljøvurderinger, som udføres korrekt, vil kunne klarlægge risici og eventuelle afhjælpende foranstaltninger. Strategiske miljøvurderinger, som skal foretages på sektorplan, ville være et ideelt værktøj. I den reviderede håndbog vil der blive taget det fornødne hensyn til bushmeat-spørgsmålet.

— Der er adskillige projekter eller programmer, som finansieres af EF-midler, der behandler bushmeat-spørgsmålet. Heraf kan blandt andet nævnes Ecofac (Ecosystèmes forestiers d'Afrique centrale), som finansieres af regionalfondene under Den Europæiske Udviklingsfond, MIKE (Monitoring illegal killing of elephants), som finansieres under budgetpost Β7 6200 og »Développement d'un mode de gestion faune dans les grands massifs forestiers d'Afrique Centrale — Projet pilote au nord-est du Gabon«, som er et nyt projekt under budgetpost Β7 6200. Resultaterne af disse projekter kan tjene som case studies og fremme god praksis.

Der gøres også en indsats for at begrænse den illegale handel med bushmeat til EU. For eksempel blev der med Kommissionens beslutning (1) for nylig indført nye regler, som forhindrer privat indførsel af kød og mælk fra tredjelande til EU. Derved fjernes den tidligere mulighed for at omgå reglerne ved at indføre mindre forsendelser af kød og mælk til eget forbrug. Indførelsen af de nye regler for privat import understøttes af en kampagne med plakater på en lang række sprog. Plakaterne findes ved indrejsesteder til EU for at sikre, at de rejsende er klar over de nye regler.

(1) Kommissions beslutning 2002/995/EF af 9. december 2002 om midlertidige beskyttelsesforanstaltninger over for import af animalske produkter til eget forbrug, EFT L 353 af 30.12.2002.